- SALMOS
- ←
- 15
- →

15
Nopa masehualme catli itztotij ipan itepe tlatzejtzeloltic Toteco Dios
1 TOTECO, ¿ajqueya huelis calaquis ipan mochaj campa ta timocahua ipan motepe catli tlatzejtzeloltic?
¿Ajqueya huelis mocahuas nepa para tijmocuitlahuis?
2 San calaquis ya catli amo aqui huelis quitelhuis ica niyon se tlamantli.
Quena, san yaya catli quichihua catli cuali.
Huelis yas san catli quiijtohua catli melahuac ica nochi iyolo,
3 huan amo tetlaijilhuía.
Itztotij nepa catli amo quimahuispolohua catli itztoc icalnechca,
huan catli amo quinequi quinyolcocos sequinoc.
4 Nepa calaquis catli quihuejcamajcahua nochi catli fiero,
huan quinicnelía catli mitztlepanitaj huan quiimacasij mitzixpanose.
TOTECO, ipan mochaj itztose catli quitlamichihuaj catli mocajtoque quichihuase masque nelohui huan quincocohua para quichihuase.
5 Nepa calaquise catli quentzi tlainamaj quema tetlanejtíaj tomi,
huan amo quinistlacahuíaj catli amo tlaixpanotoque,
masque sequinoc quintencahuilíaj tomi para ma istlacatica.
Quena, inijuanti catli quichihuaj ni cuali tlamantli amo aqui hueli quintlanis,
pampa ta tiquinmocuitlahuis.

- SALMOS
- ←
- 15
- →

© 2005 WBT