- JUECES
- ←
- 15
- →

15
1 Panoc miyac tonali huan ajsic ipohual para quitequise trigo. Huan Sansón yajqui quipaxaloto isihua pampa quinequiyaya ihuaya itztos. Huan quihuiquili se pilchivojtzi huan quiilhuito itata:
―Nijnequi nicalaquis campa nosihua itztoc ipan icuarto.
Pero itata nopa ichpocatl amo quicahuili ma calaqui, 2 huan quiijto:
―Na nimoilhui tijcajtejtoya huan yeca nijmactili mohuampox. Pero nijpixtoc seyoc noichpoca catli más tziquitetzi. ¿Amo tiquita más yejyectzi? Huajca ya ximocuili quen ipatlaca.
Sansón quitlati ininpixquilis ica cayochime
3 Huan Sansón quiijto:
―Ayacmo aqui huelis nechtlajtlacoltis ica catli fiero nimechchihuilis anfilisteos, pampa amo cuali antechchihuilijtoque.
4 Huan Sansón yajqui huan quinitzqui 300 cayochime huan quincuitlapililpi ojome cayochime huan tlatlajco sese ome inincuitlapilhua quinilpili se tlicuahuitl. 5 Teipa quitlati nopa tlicuahuitl huan quinmajcajqui nopa cayochime ma motlalojtiyaca campa inintlatoc nopa filisteos. Quej nopa tlami tlatlac nopa trigo catli moquetzayaya huan catli ya quitectoyaj ipan ininmil. Nojquiya tlatlac ininxocomecamil huan nochi inincua tlen olivo. Nochi catli quitoctoyaj tlatlac.
6 Huan nopa filisteos quiijtojque:
―¿Ajqueya quichijqui ya ni?
Huan tlananquilijque:
―Sansón quichijqui, yaya catli imontica nopa tlacatl catli ehua altepetl Timnat pampa quiquixtili isihua huan quimactili catli inelhuampox ipan nopa nenamictili.
Huan nopa filisteos hualajque huan quitlatijque nopa sihuatl ihuaya itata.
7 Huan quema Sansón quimatqui catli quichijque nopa filisteos, quinilhui:
―Pampa anquichijque ya nopa, ama amo nimosiyajquetzas hasta nimechtzontlamiltis.
8 Huan quintlamimicti nochi filisteos nopona huan amo quintlasojtlac. Teipa yajqui para itztoti nechca tepetl Etam campa onca se tecacahuatl ipan tetl.
Sansón temicti ica icamachal omiyo se burro
9 Huan nopa filisteos yajque mochihuatoj ipan tlali Judá nechca altepetl Lehi. 10 Huan tlali Judá ehuani quintlatzintoquilijque:
―¿Para tlen anhualahuij nica?
Huan nopa filisteos tlananquilijque:
―Tihualahuij tiquitzquiquij Sansón para tijcuepilise ica catli techchihuilijtoc.
11 Huan mosentilijque eyi mil israelita tlacame catli ejque tlali Judá huan yajque campa Sansón ipan nopa tetl nechca Etam huan quiilhuijque:
―¿Amo tijmati nopa filisteos quipiyaj tequiticayotl ica tojuanti huan ininmaco tiitztoque? ¿Para tlen tiquinhuilantoc quej ni?
Huan Sansón quinnanquili:
―San niquincuepilijtoc catli nechchihuilijtoque.
12 Huajca nopa Judá ehuani quiilhuijque:
―Tihualahuij timitzitzquise para timitztemactilise ininmaco nopa filisteos.
Huan Sansón quinnanquili:
―Xijtestigojquetzaca Toteco para amo antechmictise.
13 Huan nopa Judá ehuani tlananquilijque:
―¡Amo! Amo timitzmictise. San timitzitzquise huan timitztemactilise ininmaco.
Huajca quincahuili ma quitatacatzoca ica ome mecatl catli yancuic huan quichihualtijque ma quisa tlen nopa tepetl. 14 Huan Sansón ajsito nepa altepetl Lehi ilpitoc, huan nopa filisteos quisacoj tlahuejchijtihualahuij para quinamiquise. Pero Itonal TOTECO motlali ipan Sansón, huan nopa mecatl yancuic catli ica quiilpijtoyaj elqui quen nopa icpatl lino catli tlatlatoc, nochi cocotocac huan Sansón mocajqui majcajtoc. 15 Huan quipanti se pilburrojtzi icamachal omiyo catli noja yancuic eltoya huan quitlananqui huan ica ya nopa quinmicti mil tlacame. 16 Huajca Sansón quiijto:
“Ica se burro icamachal omiyo,
nijchijqui se tlamontomitl.
¡Amo! Nijchijtoc nelía ome tlamontomitl
ica se burro icamachal omiyo,
pampa ica niquinmicti mil tlacame.”
17 Huan quema tlanqui camanalti, quimajcajqui nopa camachali, huan nopona quitocaxti Ramat Lehi. (Ramat Lehi quinequi quiijtos “tepetl tlen icamachal omiyo se burro”.)
18 Huan teipa Sansón pejqui amiqui tlahuel huan motlatlajti ica TOTECO huan quiijto: “Nelía hueyi catli tijchijtoc ica nomax pampa techmaquixtijtoc tiisraelitame tlen nopa filisteos. Huajca ama, amo techcahuili ma niamijcamiquis huan nimocahuas ininmaco catli amo mitzneltoquilíaj.”
19 Huajca Toteco Dios quicoyoni nopa tetl nopona nechca Lehi huan mexqui atl. Huan Sansón atlic huan pejqui quipiya más chicahualistli. Huan quitocaxti nopona Enhacore. (Enhacore quinequi quiijtos “nopa ameli tlen nopa tlacatl catli motlatlajti”.) Huan nopa ameli hasta ama eltoc nopona nechca Lehi.
20 Huan Sansón quinyacantiyajqui israelitame para 20 xihuitl pero nopa filisteos noja quinahuatiyayaj nopa tlali.

- JUECES
- ←
- 15
- →

© 2005 WBT